Vir 'n aanbieding met skop, verkort jou boodskap tot net 15 woorde. Doen dit só - Jou Werk | Solidariteit WêreldJou Werk | Solidariteit Wêreld
Tuis › AF › Vir 'n aanbieding met skop, verkort jou boodskap tot net 15 woorde. Doen dit só
Vir 'n aanbieding met skop, verkort jou boodskap tot net 15 woorde. Doen dit só
Om sonder vrees in die openbaar te praat, gaan oor meer as senuwees in toom hou. Dit gaan oor die tegniek, die kuns en die bedryf van openbare redevoering.
Om met selfvertroue te praat, is die som van baie dele; dit gaan nie net daaroor om die gefladder in jou maag stil te kry nie, sê Tricia Brouk, 'n bekroonde direkteur, skryfster, TEDx-vervaardiger en uitvoerende vervaardiger van Speakers Who Dare.
"Al die sprekers en akteurs met wie ek al gewerk het, maak staat op tegniek wanneer hulle op 'n verhoog of stel gaan. Hulle hoop nie maar net dat hulle aanklank by die toneel of medetoneelspeler sal vind nie. Dit geld vir enige openbare spreker."
Brouk sê dat, vir die beste resultate, jy jou kernboodskap tot net 15 woorde moet verkort. Dit klink na te veel gevra, maar met 'n klein bietjie navorsing ─ en baie deeglike beplanning ─ sal jy elke keer die vrugte pluk.
Verpak jou aanbieding só vir die maksimum resultate:
Ken jou gehoor deeglik
Daar is ontelbare bronne van afleiding in die moderne wêreld: almal het 'n slimfoon. As jy nie jou gehoor se aandag onmiddellik vasvang nie, gaan jy hulle terstond verloor. Om te probeer om 'n kernboodskap te lewer sonder dat jy jou gehoor verstaan, sal die sukses van jou aanbieding tot niet maak. Om 'n emosionele band met jou gehoor te skep, moet jy jou boodskap omsit in die taal van jou gehoor. Hierdie benadering verhoog die kanse dat hulle jou boodskap sal verstaan en geroer sal word deur wat jy aanbied.
Omskryf jou doelwit
Dink na oor die doel van die praatjie voordat jy met die voorbereiding vir jou aanbieding begin. Miskien is jou doel om die gehoor te oorreed om tot 'n verdienstelike saak by te dra of om jou idees te versprei. As jy wil hê jou gehoor moet jou standpunte aanvaar of hul opinie oor iets verander, hoe gaan jy hulle sover kry om dit te doen? Jy het vyftien woorde om jou boodskap tuis te bring. As jy 'n duidelike teiken het ten opsigte van wat jy wil hê, en hoe om dit te kry, sal jy meer geloofwaardig en boeiend wees op die verhoog.
Verpak jou kernboodskap in 15 woorde
As jy eers die navorsingfase oorwin het, kan jy aanbeweeg na inhoudontwikkeling. Omskryf jou kernboodskap of Groot Idee. Jy sal dit in 15 woorde of minder moet kan oordra. Kies elke woord in ooreenstemming met jou teikengehoor en jou doelwit. Kies woorde wat emosie, opwinding, assimilasie en aksie aanwakker. Moenie hierdie belangrikste deel van jou boodskap tot aan die einde van jou aanbieding los nie: stel die Groot Idee baie gou na die inleiding aan die gehoor bekend.
Jou storie moet agtermekaar wees
Jy moet vars en goed gekontroleerde inhoud aanbied, met 'n duidelike aansluiting wat jou gehoor op 'n reis neem. Jy moet op so 'n wyse voorbereid wees dat jy die teks kan los en die inhoud daar en dan vrylik kan deel. Moenie afdwaal na onverwante temas wat nie jou kernboodskap en doelwit ondersteun nie.
Die vooraanbiedingsfase is die grondslag van die sukses van jou aanbieding. As die skoenlappers in jou maag begin fladder, sal jy kan put uit jou deeglike navorsing oor die gehoor, jou verstaan van jou doelstelling en die sleutelwoorde wat jy geïdentifiseer het. Kry hul aandag, kommunikeer die Groot Idee, lewer jou oproep om aksie, bied vir hulle maniere aan om die beoogde doel te bereik, laat hulle lag as jy kan, en sê totsiens. Gereed? Hier gaan ons!
Harvard Business Review: https://hbr.org/2018/11/to-give-a-great-presentation-distill-your-message-to-just-15-words
Business Mirror: https://businessmirror.com.ph/to-give-a-great-presentation-distill-your-message-to-just-15-words/